ប្រធាន​ព្រឹទ្ធសភា​អំពាវនាវ​ឲ្យ​មាន​ការ​ទប់​ស្កាត់​ឧក្រិដ្ឋកម្ម​ឆ្លងដែន
ក្នុង​រយៈពេល​ប្រាំមួយ​ខែ​ដើម​ឆ្នាំ​២០១១​នេះ ​នគរបាល​ចាប់​ជន​សង្ស័យ​ជួញ​ដូរ​គ្រឿងញៀន​​បាន​ចំនួន​១.១៤៤​នាក់។
នៅថ្ងៃអង្គារ៍នេះ លោក ជា ស៊ីម ប្រធានព្រឹទ្ធសភា បានអំពាវនាវដល់បណ្តាប្រទេសអាស៊ានឲ្យពង្រឹងយន្តការកិច្ចសហប្រតិបត្តិការ និងការអនុវត្តច្បាប់យ៉ាងពេញលេញ ដើម្បីទប់ស្កាត់បញ្ហាភេរវកម្ម បញ្ហាគ្រឿងញៀន បញ្ហាជួញដូរផ្លូវភេទ ឧក្រិដ្ឋកម្មឆ្លងដែន ការជួញដូរមនុស្ស និងការប្រើអំពើហិង្សាលើពលករចំណាកស្រុក។ លោក ជា ស៊ីម បានថ្លែងបើកមហាសន្និបាតអន្តរសភាអាស៊ាន ហៅកាត់ថា អាយប៉ា លើកទី៣២ នៅទីស្តីការគណៈរដ្ឋមន្ត្រីថា វេទិកាអាយប៉ាលើកទី៣២នេះគាំទ្រយ៉ាងពេញលេញនូវយន្តការអាស៊ានដែលមានស្រាប់ ការពង្រឹងយន្តការអនុវត្តន៍ច្បាប់ ការផ្តល់សច្ចាប័នដល់កិច្ចព្រមព្រៀង សន្ធិសញ្ញា អនុសញ្ញា និងគោលនយោបាយ។ «ដើម្បីឈានទៅទប់ស្កាត់ និងលុបបំបាត់ភាពតានតឹងក្នុងតំបន់ពីរឿងតែបច្ចុប្បន្នភាពនានា ដូចជា បញ្ហាភេរវកម្ម បញ្ហាគ្រឿងញៀន បញ្ហាជួញដូរផ្លូវភេទ ឧក្រិដ្ឋកម្មឆ្លងដែន ការជួញដូរមនុស្ស និងការប្រើអំពើហិង្សាដោយអមនុស្សធម៌ទៅលើពលករសំណាកស្រុក»។ លោក ជា ស៊ីម បានលើកឡើងបញ្ហាទាំងនេះនៅចំពោះមុខវត្តមាន នៃប្រធានរដ្ឋសភា នៃបណ្តាប្រទេសជាសមាជិកអន្តរសភាអាស៊ាន និងបណ្តាប្រទេសអ្នកសង្កេតការណ៍នេះ ខណៈដែលកម្ពុជាកំពុងប្រឈមនឹងបញ្ហាគ្រឿងញៀន បញ្ហាជួញដូរមនុស្ស និងបញ្ហាប្រើអំពើហិង្សាលើពលករចំណាកស្រុកខ្មែរ។ លោកឧត្តមសេនីយ៍ទោ ខៀវ សាមន នាយកមន្ទីរប្រឆាំងគ្រឿងញៀននៃក្រសួងមហាផ្ទៃ បានថ្លែងថា ក្នុងរយៈពេលប្រាំមួយខែដើមឆ្នាំ២០១១នេះ នគរបាលចាប់ជនសង្ស័យជួញដូរគ្រឿងញៀន បានចំនួន១.១៤៤នាក់ រួមមានបុរស៨៨១នាក់ និងរឹបអូសបានមេតំហ្វេតាមីន សញ្ញា WY ចំនួន១៥២.១៦០គ្រាប់ និងម្សៅមេតំហ្វេតាមីន (អាយទឹកកក) ប្រមាណប្រាំបីគីឡូក្រាម ដែលបានកើនលើសឆ្នាំ២០១០ទ្វេដង។ «លទ្ធផលបង្ក្រាបគ្រឿងញៀន រយៈពេលប្រាំមួយខែដើមឆ្នាំ២០១១នេះ បានលើសប្រតិបត្តិការពេញមួយឆ្នាំ២០១០ទូទាំងប្រទេស។ កិច្ចការងារនេះ ក៏ជាការព្រួយបារម្ភរបស់ប្រទេសកម្ពុជា ក៏ដូចជាក្នុងតំបន់ និងពិភពលោកដែរ ពីព្រោះសភាពការណ៍គ្រឿងញៀននេះ គឺជាសភាព ជាសកលហើយ។ កិច្ចការងារនេះ ត្រូវទាមទារឲ្យមានកិច្ចសហការយ៉ាងជិតស្និទ ជាពិសេសនៅក្នុងតំបន់អាស៊ាននេះ»។ លោក អ៊ំ សំអាត ប្រធានផ្នែកស៊ើបអង្កេត នៃអង្គការសិទ្ធិមនុស្ស លីកាដូ បានបញ្ជាក់ថា នៅប្រាំមួយខែដើមឆ្នាំ២០១១នេះ អង្គការលីកាដូទទួលបាន៣០ករណីនៃការជួញដូរមនុស្សខាងផ្លូវភេទ និងកម្លាំងពលកម្មដែលមានជនរងគ្រោះ៩៣នាក់ បើប្រៀបធៀបនឹងឆ្នាំ២០១០ មានតែ២២ករណី នៃអំពើបទជួញដូរនេះ។ «យើងឃើញថា ករណីជួញដូរមនុស្សនេះនៅតែកើនឡើងយ៉ាងច្រើន។ អញ្ចឹង វាជាការណ៍មួយដែលយើងនៅតែមានការព្រួយបារម្ភ»។ លោក ចាន់ សាវ៉េត ប្រធានផ្នែកឃ្លាំមើលសិទ្ធិមនុស្សនៃសមាគមសិទ្ធិមនុស្ស អាដហុក បានថ្លែងថា នៅប្រាំមួយខែដើមឆ្នាំ២០១១នេះ សមាគមអាដហុក ទទួលបានប្រាំបួនករណីនៃការប្រើអំពើហិង្សាដោយការបាញ់សម្លាប់ប្រជាពលរដ្ឋខ្មែរប្រាំមួយករណី និងរងរបួសបីករណីដែល បានឆ្លងដែនខុសច្បាប់ចូលទៅក្នុងប្រទេសថៃ ហើយនៅក្នុងឆ្នាំ២០១០ មាន២៣បណ្តឹង ដែលមានជនរងគ្រោះ៥២នាក់ រួមមាន២៩នាក់ស្លាប់ ១១នាក់រងការធ្វើទារុណកម្ម និង១២នាក់ផ្សេងទៀតបាត់ខ្លួន។ «ប្រទេសអនុវត្តន៍សិទ្ធិសេរីភាព គោរពសិទ្ធិមនុស្ស និងលទ្ធិប្រជាធិបតេយ្យពេញលេញមិនគួប្បីប្រើប្រាស់អំពើហិង្សាក្នុងការទប់ស្កាត់ ចំណាកស្រុកខ្មែរដែលងាយរងគ្រោះនេះ ចូលទៅក្នុងទឹកដីរបស់ខ្លួននេះ ហើយការធ្វើបែបហ្នឹង គឺជាការខុសច្បាប់អន្តរជាតិ និងការរំលោភសិទ្ធិមនុស្សធ្ងន់ធ្ងរ»។ សហរដ្ឋអាមេរិក បានផ្តល់ឧបករណ៍ស្កែនរកសារធាតុបរមាណូ និងការបណ្តុះបណ្តាលជំនាញប្រឆាំងអំពើភេរវកម្មដល់កម្ពុជាដើម្បីទប់ស្កាត់ការសាយភាយអាវុធបរមាណូ និងអំពើភេរវកម្ម។ សហគមន៍អាស៊ានមានច្បាប់រួម ដើម្បីទប់ស្កាត់អំពើភេរវកម្ម ការជួញដូរមនុស្ស និងការជួញដូរគ្រឿងញៀន ព្រមទាំងមានវិធានការការពារផលប្រយោជន៍របស់ពលករចំណាកស្រុក៕